རྒྱུ་མཚན་ནི་གོང་དུ་བཤད་པ་ལྟར།དེང་སང་ང་ཚོའི་སྤྱི་ཚོགས་ནང་བཀའ་ཤག་འདིས་བོད་རང་གི་སྐད་ཡིག་དང་རིག་གཞུང་ལ་དོ་སྣང་ཡོད་མེད་དང་།ཤེས་ཡོན་སྲིད་ཇུས་ལག་བསྟར་བྱེད་ཀྱི་ཡོད་མེད་སོགས་ཀྱི་ཐད་ནས་སྐད་ཆ་དང་དོགས་པ་མང་པོ་ཞིག་ཡོང་གི་ཡོད་པ་དེས་རེད་ལ།གནད་དོན་འདི་ནི་མི་རེ་ཟུང་གི་ཚོར་བ་དང་སེམས་འཚབ་ལྟ་བུ་མ་ཡིན་པར།མི་རིགས་འདིའི་འདས་མ་ད་གསུམ་ལ་སེམས་ཁུར་དང་དུང་བ་ཟབ་པའི་བོད་ཕྱི་ནང་གི་རྒྱ་ཆེའི་མང་ཚོགས་དང་།ལྷག་པར་དུ་རང་མི་རིགས་ཀྱི་རིག་གནས་དང་སྐད་ཡིག་རྒྱུན་འཛིན་ཐད་འགན་ཁུར་དང་ལྷག་བསམ་ཆེ་བའི་ཤེས་ཡོན་པ་ཚོའི་སེམས་ནང་གི་སྡུག་ཡུས་དང་ན་ཟུག་ཅིག་རེད།མ་ཟད་གནད་དོན་འདི་དེང་སང་ང་ཚོའི་སྤྱི་ཚོགས་ནང་བཤད་ཡམ་ལྟ་བུ་ཞིག་ཏུ་གྱུར་ཏེ་ཁ་ཡོད་ཚད་ཀྱིས་གླེང་དགོས་པའི་སེམས་ནང་གི་ན་ཚ་ཞིག་ཏུ་ཡང་གྱུར་འདུགདེར་བརྟེན་བཀའ་ཤག་འདིས་བོད་སྐད་ཡིག་ལ་དོ་སྣང་དང་བརྩི་འཇོག་ཡོད་མེད་ཀྱི་ཐད་ནས་བཤད་ན།སྐབས་སྔོན་མའི་བཀའ་ཤག་གིས་གཞུང་འབྲེལ་ལས་རིམ་དང་ཡིག་ཆ་སོགས་བོད་ཡིག་ཐོག་བཟོ་དགོས་པའི་བཀོད་ཁྱབ་བཏང་སྟེ།བོད་མིའི་སྒྲིག་འཛུགས་གཙོས་ཚོགས་སྡེ་ཁག་དང།སྤྱི་ཚོགས་ཁྱོན་ཡོངས་ནས་བོད་སྐད་ཡིག་ཡར་རྒྱས་གཏོང་ཐབས་ལ་འབད་བརྩོན་བྱས་ཡོད་པ་ཚང་མས་ཤེས་གསལ་རེད།འོན་ཀྱང་ད་ལྟའི་བཀའ་ཤག་འདིས་དེ་ལས་ཟློག་སྟེ་གཞུང་འབྲེལ་ལས་རིམ་དང་ཡིག་ཆ་སོགས་མི་རིགས་གཞན་གྱི་སྐད་ཐོག་བཟོ་ཡི་ཡོད་པ་དེ་ཡང་ཤེས་ཀྱི་ཡོད་རེད།